text: Mêntêri Kêuangan, Sri Mulyani Indrawati, bilang bahwa pêran tèknologi digital amat pênting padè saat têrjadinyè krisis duniè. Bêlajar dari pandêmi Covid-19 nyang ngêlumpuhin ampir sêmuè sèktor, inprastruktur digital amat ngêbantu supayè kêidupan amè rodè pêrèkonomian têrus bêputêr. Jadi, pêran tèknologi digital amat pênting dan padè saat nyang amat kritis, inprastruktur digital kudu adè. Indonèsia sêbagè nêgarè gêdé puguh amat ngêbutuhin atau pêrlu punyè inprastruktur digital êni. Padè awal pandêmi wayah duniè kêsèhatan lagi dilandè krisis karna vaksin Covid-19 bêlon ditêmuin, tèknologi digital ngêjadi juru sêlamêt bagi aktipitas atau kêgiatan masarakat. Soalnyè, digitalisasilah nyang ngêmungkinin kitè buat têtêp bisè saling bêrintêraksi dalêm kêgiatan pênting kayak rapat atau koordinasi.